Stanovnici Kvarnera: Strah nas je da ne prođemo kao Talijani

NEIZVJESNOST: Nitko ne može prognozirati kad će se podrhtavanja smiriti te hoće li Rijeku i Kvarner pogoditi još jači potres. Zbog potresa u noći na srijedu mnogi su proveli dočekali jutro izvan svojih domova

<p>Serija podrhtavanja koja je pogodila područje Rijeke i Kvarnera od utorka prijepodne nastavila se i tijekom srijede. Posljednji potres magnitude 3,5 stupnjeva, prema EMSC-u, pogodio je područje Kvarnera u 22.39 sati, a epicentar je bio 18 kilometara južno od Rijeke i 6 kilometara sjevero-zapadno od Njivica na otoku Krku. <br/> <br/> Seizmolozi su u 13.37 sati zabilježili umjeren potres s epicentrom kraj Jadranova magnitude 3,2 prema Richteru. Potres amplitude 3,7 prema Richteru, koji je područje između otoka Krka i Jadranova pogodio u noći na srijedu, mnoge je istjerao iz svojih domova te su noć proveli na otvorenom ili u autima.<br/> <br/> - Frendica radi u Omišlju sezonski u nekom hotelu, kažu da je kod njih bilo tako da su svi gosti hotela noćili po autima vani radi sigurnosti, a ni njoj nije bilo svejedno jer je barem 3-4 puta osjetila podrhtavanje, pa je i ona spavala vani - javio nam je jedan čitatelj.<br/> - Potresi nisu bili jaki, ali su bili plitki. U Jadranovu je cijelu noć grmjelo i stvarno nije bilo ugodno. Pogotovo maloj djeci koja su se bojala. Ljudi su bili budni dugo u noć. Mojoj maloj je bio doživljaj. Mali od susjeda je plakao cijelu noć i nije htio u kuću. Na kraju je dijete u autu spavalo - opisao je burnu noć drugi čitatelj.</p><p><br/> <br/> Snježan Prevolnik, seizmolog iz Seizmološke službe RH, kaže da je serija podrhtavanja započela u utorak oko 11.35 sati umjerenim potresom s epicentrom kraj Jadranova. Magnituda tog potresa iznosila je 3,4 prema Richteru.<br/> <br/> - Nakon njega uslijedili su naknadni, slabiji potresi, a isti dan u 22.42 sata zabilježili smo najjači potres u toj seriji. Hoće li u ovoj seriji uslijediti još jedan jači potres i kad će se situacija smiriti, ne može se prognozirati - objasnio je. Rekao je da je jako važno na kojoj dubini se javio potres.<br/> <br/> - Što je hipocentar potresa bliže površini, veći dio energije oslobođen potresom stići će do površine zemlje, a time će se on jače osjetiti. Potresi koji su u utorak i srijedu pogodili područje Kvarnera po svojoj magnitudi spadaju u kategoriji potresa koje ljudi obično osjete. Bili su dosta plitki, a riječ je i o gusto naseljenom području, zbog čega ih je osjetio veći broj ljudi - rekao nam je Prevolnik.<br/> <br/> Geofizički odsjek Prirodoslovno-matematičkog fakulteta izradio je kartu potresnih područja, odnosno dijelova Hrvatske za koje je najveća vjerojatnost da ih može pogoditi jači potres. Najkritičnija su područje Kvarnera, sjeverozapadne Hrvatske oko Zagreba te južna Dalmacija. U globalnom smislu Hrvatska pripada jadranskoj mikroploči, odnosno bivšem dijelu afričke tektonske ploče koja se giba prema sjeveru, sudara s euroazijskom pločom i ispod sebe gura jadransku mikroploču. Istoj tektonskoj mikroploči pripada istok i jug Italije.</p>